b'\n_START_ARTICLE_\nWalafrid Strabo\n_START_SECTION_\nLiv\n_START_PARAGRAPH_\nWalafrid ble f\xc3\xb8dt i det karolinske hertugd\xc3\xb8mmet Svebia (Alamannia) og ble utdannet ved klosteret Reichenau som l\xc3\xa5 p\xc3\xa5 en \xc3\xb8y i Bodensj\xc3\xb8en, ikke langt unna Konstanz hvor han hadde l\xc3\xa6rerne Tatto og Wettin. Til sistnevntes d\xc3\xb8ende visjoner viet han et av sine dikt. Deretter dro han til Fulda hvor han studerte for en tid under Hrabanus Maurus f\xc3\xb8r han dro tilbake til Reichenau. Ved det samme klosteret ble han utpekt abbed for i 838 av kong Ludvig den fromme. I 840 ble han sendt i eksil fra Reichenau og han flyktet til Speyer._NEWLINE_Det er en fortelling, som vanskelig kan verifiseres, at eksilet hadde sin grunn i at Walafrid henga seg s\xc3\xa5 mye til sine brev at han neglisjerte sine klosterplikter. Fra hans egne dikt synes det heller som om hans flukt skyldtes at han hadde politisk st\xc3\xb8ttet Lothar da Ludvig den fromme d\xc3\xb8de i 840, til tross for at han hadde v\xc3\xa6rt l\xc3\xa6rer for dennes yngre bror Karl den skallete. Det kom til en forsoning og han ble likevel gjeninnsatt i sin stilling i 842._NEWLINE_Den 18. august 849 d\xc3\xb8de ha i elven Loire av drukning p\xc3\xa5 en diplomatisk reise til Karl den skallete. Hans epitaf ble skrevet av Hrabanus Maurus hvis elegiske vers priset ham for \xc3\xa5 v\xc3\xa6re en trofast vokter av sitt kloster.\n_START_SECTION_\nForfatterskap\n_START_PARAGRAPH_\nWalafrid regnes blant den karolingiske renessanses mest betydelige diktere og forfattere._NEWLINE_I 824 forfattet han Visio Wettini, der han i latinske heksametre gjengav den d\xc3\xb8dsvisjon som Wetti, l\xc3\xa6remester til abbed Heiti, hadde meddelt Heiti. Heiti hadde nedtegnet den i prosa. Walafrids verk er den tidligste gjengivelse av en middelaldersk endetidsfremstilling. Den gav st\xc3\xb8tet en gjenopplivelse av en antikk litter\xc3\xa6r form som senere skulle n\xc3\xa5 sitt h\xc3\xb8ydepunkt i Divina commedia av Dante Alighieri. I Visio skildres hvordan Wetti f\xc3\xb8res av en engel gjennom underverdenen og der f\xc3\xa5r skue de forskjelligste former for avstraffelser - blant dem som befinner seg der, er Karl dern store. I innledelsen gir Walafrid ogs\xc3\xa5 en oversikt over \xc3\xb8ya Reichenaus historie, og korte biografier av Heito og den da regjerende abbed, Erlebald._NEWLINE_Rundt 840 skrev han verket Liber de cultura hortorum, ogs\xc3\xa5 kjent som Hortulus, en av middelalderens mest betydningsfulle botaniske skrifter. Heri beskrives i verseform  24 helbredende planter._NEWLINE_Et annet viktig verk er De imagine Tetrici, en kritikk av den av Karl den store foretatte flytting av statuen av \xc3\xb8stgoterkongen Theoderich den store fra Ravenna til Aachen._NEWLINE_Hans Codex Sangallensis fra 878 inneholder Walafrids s\xc3\xa5kalte Vademecum, en personlig h\xc3\xa5ndbok, der han siden ungdommen hadde notert seg ting vedr\xc3\xb8rende for eksempel grammatikk og metrikk, viktige begivenheter, medisin og landbruk.'